SL Uradni list Evropske unije C 228/8

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta

(2016/C 228/04)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta (2)

„BRISIGHELLA“

EU št.: IT-PDO-0217- 01379 – 2.10.2015

ZOP ( X ) ZGO ( ) ZTP( )

1. Skupina vložnikov in pravni interes

Consorzio Olio DOP. „BRISIGHELLA“ via Roma, 44 48013 Brisighella (RA) ITALIA Tel. +39 054681103 Faks +39 054681497 e-naslov: info@brisighelladop.it

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☒ Opis proizvoda — ☐ Dokazilo o poreklu — ☒ Metoda proizvodnje — ☐ Povezava — ☒ Označevanje — ☒ Drugo: Pakiranje; črtanje sklicev na nacionalno zakonodajo; nadomestitev navedbe „denominazione di origine controllata“ („kontrolirana geografska označba“)

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Specifikacija proizvoda je bila usklajena z veljavno zakonodajo Unije: dodane so bile mediane tipičnih deskriptorjev na podlagi metode iz Uredbe Komisije (ES) št. 796/2002 (3), prejšnja metoda senzorične analize, ki je zastarela, pa je bila črtana. Zato so majhne spremembe nekaterih značilnosti proizvoda, navedene v nadaljevanju, omogočile dopolnitev in natančnejšo opredelitev značilnosti, navedenih v specifikaciji proizvoda, ki je bila poslana ob vložitvi zahtevka za registracijo: aroma: „srednja ali močna sadežnost z močnim vonjem po travi in/ali zelenjavi“ postane: „aroma: sadežna aroma oljke, srednja do močna (mediana > 3), ki se ji pridružujejo vonjava artičoke ter noti trave in paradižnika;“ okus: v veljavni specifikaciji proizvoda je navedeno, da mora biti „sadežen z rahlim grenkim priokusom ter lahkim ali srednjim pikantnim priokusom“; navedena specifikacija je bila spremenjena v: „sadežen, srednji do intenziven, po oljki (mediana > 3), ki se poveže z grenkim in pikantnim priokusom, srednji do intenziven (mediana > 3)“. Te arome so podobne tistim, ki so navedene v specifikaciji proizvoda, predloženi ob vložitvi zahtevka za registracijo ZOP.

Črtane so bile tudi:

— vrednost razmerja med oleinsko in linoleinsko kislino, ki mora biti v veljavni specifikaciji proizvoda v razponu med 10 in 20: znižanje vrednosti oleinske kisline nujno spremeni navedeno razmerje;

— vrednosti razmerja med kampesterolom in stigmasterolom med 1,7 in 1,4 ter razmerja med kampesterolom in delta-5-avenasterolom med 0,25 in 0,60.

Ta razmerja so bila določena kot parametri za zagotovitev porekla olja, toda danes ti parametri ne zagotavljajo več niti porekla niti kakovosti ekstra deviškega oljčnega olja ZOP Brisighella.

Najvišja vrednost v zvezi s K270, navedena v veljavni specifikaciji, ki je napačno določena na 1,60, se zniža na 0,20 v skladu z zakonodajo o značilnostih ekstra deviškega oljčnega olja [Priloga I k Uredbi (ES) št. 796/2002].

Največja skupna kislost, izražena kot oleinska kislina, se zmanjša z 0,5 % na 0,3 %. Ker kislost olja ZOP Brisighella nikoli ne preseže vrednosti 0,3 %, je cilj tega zmanjšanja deleža ohraniti čim večjo kakovost olja.

Z istim namenom je bila dodana najnižja vrednost za vsebnost polifenolov: ta mora biti najmanj 200 ppm (mg tirosola/1 kg olja), pri čemer je bila meja zaznavnosti določena z uradno metodo „Odmerjanja biofenolov v oljčnem olju z analizo HPLC“, ki jo je sprejel Mednarodni svet za oljke (COI/T. 20/Dok. št. 29).

Vrednost oleinske kisline se zniža s 75 % na 74 %. Zaradi podnebne spremembe, dokumentirane v poročilu deželne agencije za preprečevanje in varstvo okolja (ARPA) regije Emilije-Romanje, je mogoče v zadnjih letih opaziti precejšen dvig temperatur: med letoma 1987 in 2012 je bilo ugotovljeno letno povprečno zvišanje za približno 0,07 °C, pri čemer je bila za obdobje med letoma 1987 in 1996 ugotovljena letna povprečna temperatura 12,9 °C, ki se je v obdobju med letoma 2007 in 2012 zvišala na 14,2 °C. Če se upošteva samo poletno obdobje, je mogoče zaznati dvig temperatur z 22,3 °C na 24 °C in več (25,6 °C leta 2012). Te spremembe se zabeležijo, ko se na oljčnem drevesu, ki je razvilo plodove, začneta proces kopičenja olja v njih in s tem povezan proces biosinteze maščobnih kislin. Toplo podnebje lahko spodbudi nenasičenost maščobnih kislin, s čimer se poveča delež linoleinske kisline in zmanjša delež oleinske kisline. Če se zniža meja vsebnosti oleinske kisline ekstra deviškega oljčnega olja ZOP Brisighella, ni nevarnosti ponarejanja, saj se drugi parametri ne spremenijo: treba je namreč poudariti, da bi se z morebitnim mešanjem z olji, ki niso oljčna, zaradi katerega bi se lahko zmanjšal delež oleinske kisline, neizogibno spremenila sestava olja, kar se ne bi zgodilo, če bi navedeni delež zmanjšali za samo eno odstotno točko.

Izrecno sklicevanje na skladnost drugih fizikalno-kemijskih parametrov, ki niso posebej navedeni z zakonodajo EU, se črta, ker je odveč, čeprav je treba te parametre upoštevati. Navedba, da lahko ministrstvo za kmetijsko, živilsko in gozdarsko politiko doda druge parametre, se prav tako črta, ker se nanaša na stare nacionalne predpise, ki niso več veljavni.

Vse navedene spremembe se samo delno nanašajo na nebistvene značilnosti proizvoda. Poleg tega gre večinoma za spremembe, uvedene po posodobitvi sektorske zakonodaje Unije, ki je bila izvedena po registraciji ZOP Brisighella. Tudi v primeru namerno uvedenih sprememb – črtanje sadilnih razdalj, največji delež kislosti, delež oleinske kisline, vsebnost polifenolov – se te nanašajo na splošne in ne na posebne značilnosti ekstra deviškega oljčnega olja ZOP Brisighella ter na povezavo iz točke (f)(i)(1) člena 7 Uredbe (EU) št. 1151/2012. Zato se te spremembe obravnavajo kot manjše ob sklicevanju na tretji pododstavek člena 53(2) Uredbe (EU) št. 1151/2012.

Metoda proizvodnje

V specifikaciji proizvoda se datum začetka obiranja črta, pri čemer je bilo določeno, da se poveže s potekom letnih časov, to je z začetkom procesa spreminjanja barve. V specifikaciji proizvoda, poslani ob vložitvi zahtevka za registracijo, je za ta datum določen 5. november vsakega leta. Ob upoštevanju že navedenega v prejšnji točki v zvezi s spremembo deleža oleinske kisline je bilo ugotovljeno, da je zvišanje temperatur na navedenem območju postopno pospešilo zorenje in da je datum 5. november zdaj prezgoden. Ta datum je namreč določal obdobje začetka procesa spreminjanja barve ob registraciji, pri čemer se je prag dovoljenega odstopanja v teku časa skrajševal, dokler niso bili proizvajalci primorani vložiti zahtevek za začasno spremembo specifikacije proizvoda, ki je iz začasne postala dokončna.

Tudi v tem primeru, glede na navedene okoliščine, bi bilo treba spremembo šteti za manjšo, ker ne ustreza nobenemu od pogojev iz člena 53(2) Uredbe (EU) št. 1151/2012.

Označevanje

Specifikacija proizvoda zdaj določa možnost, da se na nalepko pripiše navedba trditve v zvezi z zdravjem, in sicer: „Polifenoli v oljčnem olju prispevajo k zaščiti lipidov v krvi pred oksidativnim stresom.“ – „Koristni učinek se doseže z dnevnim vnosom 20 g oljčnega olja.“ (za olja, ki vsebujejo najmanj 5 mg hidroksitirosola in njegovih derivatov na 20 g olja), glede na to, da značilnosti ekstra deviškega oljčnega olja „Brisighella“ ustrezajo tej navedbi. Ta trditev je med tistimi, ki so določene v Uredbi (EU) št. 432/2012, in jo je torej mogoče uporabljati samo pod pogoji, ki so določeni v njej.

Ker nobena od teh dveh sprememb ne ustreza nobenemu od pogojev, naštetih v členu 53(2) Uredbe (EU) št. 1151/2012, se torej obravnavata kot manjši.

Drugo

Specifikacija proizvoda, poslana ob vložitvi zahtevka za registracijo, določa, da morajo biti vsebniki, v katerih se olje ZOP Brisighella daje na trg, iz temnega stekla in imeti prostornino, izraženo v gramih ali milimetrih: 100, 250, 500, 750, 1 000, 1 500, 2 000 ali 5 000. Uvedeta se sprememba uporabe vrste vsebnika (ta je lahko tudi kovinski) in sprememba prostornine, izražene v gramih in milimetrih (ta nikakor ne more presegati 5 litrov).

Črtajo se določbe v zvezi z ministrskim odlokom št. 573 z dne 4. novembra 1993, ker niso več upoštevni.

V specifikaciji proizvoda, poslani ob vložitvi zahtevka za registracijo, je napačna navedba „kontrolirana označba porekla“, ki jo je treba nadomestiti z navedbo: „zaščitena označba porekla“.

V vseh opisanih primerih nobena sprememba ne ustreza nobenemu od pogojev iz člena 53(2) Uredbe (EU) št. 1151/2012, zato se štejejo za manjše.

6. Posodobljena specifikacija proizvoda (le za ZOP in ZGO)

https://www.politicheagricole.it/flex/cm/pages/ServeBLOB.php/L/IT/IDPagina/3335

ENOTNI DOKUMENT

„BRISIGHELLA“

EU št.: IT-PDO-0217- 01379 – 2.10.2015

ZOP ( X ) ZGO ( )

1. Ime

„Brisighella“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.5 Olja in masti (maslo, margarina, olje itn.)

3.2 Opis proizvoda, za katerega se uporablja ime iz točke 1

Ekstra deviško oljčno olje z zaščiteno označbo porekla „Brisighella“ mora imeti ob dajanju na trg naslednje značilnosti:

barva: smaragdno zelena z zlatimi odtenki;

aroma: sadežna aroma oljke, srednja do močna (mediana > 3), ki se ji pridružujejo vonjava artičoke ter noti trave in paradižnika;

okus: sadežni okus po oljki, srednji do močen (mediana > 3), ki se mu pridružujeta srednja do močna grenkost in pikantnost (mediana > 3);

največja skupna kislost, izražena kot oleinska kislina, s težo največ 0,30 grama na 100 gramov olja;

peroksidno število: ≤ ≤ 13 mekv. O2v/kg;

K232: ≤ 2,20;

K270: ≤ 0,20;

linolna kislina: ≤ 8 %;

oleinska kislina: ≥ 73 %;

najmanjša vsebnost polifenolov: ≥ 200 ppm (mg tirosola/1 kg olja), pri čemer je meja zaznavnosti določena z uradno metodo „Odmerjanje biofenolov v oljčnem olju z analizo HPLC“, ki jo je sprejel Mednarodni svet za oljke (COI/T. 20/Dok. št. 29).

3.3 Krma (samo za proizvode živalskega izvora) in surovine (samo za predelane proizvode)

Olje z zaščiteno označbo porekla „Brisighella“ se pridobiva iz oljk sorte „Nostrana di Brisighella“, katerih delež v oljčnih nasadih je najmanj 90 %. V oljčnih nasadih se lahko gojijo tudi druge sorte oljčnih dreves, vendar njihov delež ne sme presegati 10 %.

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnega postopka (gojenje, obiranje oljk in ekstrakcija olja) morajo potekati na opredeljenem ozemeljskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Da bi se v vseh fazah proizvodnje ohranile posebne značilnosti proizvoda in da bi se zagotovilo upoštevanje kakovostne proizvodnje, je treba ekstra deviško oljčno olje „Brisighella“ pakirati na območju proizvodnje, opredeljenem v členu 3 specifikacije proizvoda. Vsebniki, v katere se za dajanje na trg pakira ekstra deviško oljčno olje „Brisighella“, morajo biti iz temnega stekla ali kovine s prostornino največ 5 litrov.

3.6 Posebna pravila za označevanje proizvoda, za katerega se uporablja registrirano ime

Ime zaščitene označbe porekla „Brisighella“ mora biti navedeno na nalepki pakiranega proizvoda z jasnimi in neizbrisnimi črkami v razločnem kontrastu barv glede na barvo etikete in takšno, da se lahko jasno razlikuje od vseh drugih navedb na etiketi. Poleg tega je treba obvezno navesti letnik pridelave oljk, iz katerih je proizvedeno olje.

Uporaba imen kmetijskih gospodarstev, kmetijskih posestev ali kmetij ter navedba, da je bilo olje pakirano na gospodarstvu za obdelavo oljk, v združenju takšnih gospodarstev ali na kmetijskem gospodarstvu, ki ležijo na območju proizvodnje, sta dovoljeni samo, če je bil proizvod pridobljen izključno iz oljk, obranih v oljčnih nasadih, ki so del zadevnega kmetijskega gospodarstva, in če je bil proizvod na tem gospodarstvu tudi ekstrahiran in pakiran.

4. Jedrnata opredelitev geografskega območja

Oljke za proizvodnjo ekstra deviškega oljčnega olja z zaščiteno označbo porekla „Brisighella“ je treba pridelovati na ozemlju pokrajin Ravena in Forlì, ki je ustrezno za proizvodnjo olja z značilnostmi in ravnjo kakovosti, določenimi s to specifikacijo proizvoda.

Navedeno območje delno ali v celoti zajema upravno ozemlje teh občin: Brisighella, Faenza, Riolo Terme, Casola Valsenio in Modigliana.

5. Povezava z geografskim območjem

Navedeno geografsko območje odločilno vpliva na pridelavo oljk za ZOP „Brisighella“. H gojenju oljčnih dreves na navedenem območju prispevata dva temeljna dejavnika:

1. Topli zračni tokovi južnega kvadranta, ki prodirajo skozi doline (gre namreč za nižje območje Apeninov glede na greben, ki leži zunaj območja ZOP), odženejo meglo, nastalo v dolinah, proti nižinam zunaj območja ZOP.

2. Prek območja ZOP se razteza gorska veriga iz sadrastih kamnin, imenovana „La Vena dei Gessi Romagnola“, ki zaradi svoje geološke in talne sestave poleti zbira toploto, ta pa se nato počasi sprošča v hladnem obdobju.

Zaradi teh dejavnikov lahko na navedenem območju rastejo oljke, zlasti avtohtoni kultivarji, kot je „Nostrana di Brisighella“, iz katerih se proizvede najmanj 90 % olja z ZOP „Brisighella“.

Ta sorta daje proizvodu edinstvene značilnosti, saj je najmanj 90 % te avtohtone sorte del končne sestave olja z ZOP „Brisighella“.

Oljkarji z območja Brisighella so ugotovili, da ima ta sorta oljk značilnosti, zaradi katerih lahko končnemu potrošniku ponudijo ekskluziven proizvod.

Zato značilnosti proizvoda z ZOP „Brisighella“ izhajajo iz tesne povezave med ozemljem proizvodnje in prevladujočo sorto avtohtonega oljčnega drevesa (Nostrana de Brisighella), katerega fenološke značilnosti so se skozi stoletja spreminjale in omogočile, da se ohrani na območju pridelave oljk, ki je slabo prilagojeno gojenju oljčnih dreves.

Sklic na objavo specifikacije

(drugi pododstavek člena 6(1) te uredbe)

Celotno prečiščeno besedilo proizvodne specifikacije je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, prehrambno in gozdarsko politiko (www.politicheagricole.it), kjer izberete „Prodotti DOP IGP“ (v zgornjem desnem kotu zaslona), nato „Prodotti DOP IGP STG“ (ob robu na levi strani zaslona) in nazadnje „Disciplinari di Produzione all’esame dell’UE“.

(1) UL L 179, 19.6.2014, str. 17.

(2) UL L 343, 14.12.2012, str. 1.

(3) UL L 128, 15.5.2002, str. 8.